Alig három héttel a 2009-es szezonnyitó előtt Brawn 100%-ban megvásárolta a Hondát, amely Brawn GP néven versenyez, Mercedes-Benz motorokkal. Az új csapat hatalmas meglepetésre kettős győzelmet aratott a 2009-es idénynyitó ausztrál nagydíjon, majd Jenson Button további hat futamból ötöt megnyert, így hirtelen hatalmas előnyre tett szert a világbajnoki pontversenyben. Mivel a spanyol nagydíjon és a monacói nagydíjon is kettős Brawn-győzelem született, a csapat a konstruktőrök bajnoki táblázatán is nagy fölénnyel vezetett. A nyári futamokon azonban jelentősen visszaestek, elsősorban gumimelegítési problémák miatt, de azért is, mert riválisaik igen sok pénzt tudtak áldozni évközbeni fejlesztésekre. Őszre a Brawn GP ismét magára talált: Rubens Barrichello két futamgyőzelmet is szerzett az istállónak, melyek közül a második, az olasz nagydíj egyúttal kettős győzelem is volt: a nyár eleje óta gyengélkedő Button ezüstérmet szerzett, ezzel megerősítve vezető pozícióját a bajnoki ponttáblázaton.